La Generalitat Valenciana ha iniciat les obres de rehabilitació del Pla d'Intervenció Integral Sostenible del Grup Baladre II
31 de maig 2022

![](/media/1sjega2n/c1_mini_m1_planintervencionintegralsosteniblebaladreii_img_6989.jpg?width=850&height=566.9886363636364)

Els treballs de rehabilitació del Pla d'Intervenció Integral Sostenible del Grup Baladre II han començat amb la reparació dels elements comuns del Bloc 1. Esta intervenció, que es desenvoluparà en 122 habitatges de promoció pública de cinc dels blocs del barri, compta amb una inversió de 2,7 milions d'euros, que gestiona l'EVha (Entitat Valenciana d'Habitatge i Sòl) de la Generalitat Valenciana.

El vicepresident segon i conseller d'Habitatge i Arquitectura Bioclimàtica, Héctor Illueca, i l'alcalde de Sagunt, Darío Moreno, han visitat el barri este dimarts acompanyats del secretari autonòmic d'Habitatge i Funció Social, Alejandro Aguilar; el regidor delegat d'Habitatge, Quico Fernández; el tinent d'alcalde de Baladre, Guillermo Sampedro, i altres edils de la Corporació així com càrrecs de la conselleria. Allí han comprovat in situ com avança l'inici de les obres, l'execució de les quals ha sigut adjudicada per la Generalitat a l'empresa DOALCO SA.

![](/media/zulh2hox/c2pa_planintervencionintegralsosteniblebaladreii_img_6996.jpg?width=400&height=267) ![](/media/wydf1zyn/c2pb_planintervencionintegralsosteniblebaladreii_img_7016.jpg?width=400&height=267)

El primer edil ha subratllat que amb este tipus d'intervencions es va donant resposta a algunes de les reclamacions que venia proposant l'associació de veïns i veïnes del barri i l'Ajuntament de Sagunt. **«És imprescindible que no deixem que el nostre parc públic d'habitatge es deteriore i invertim en ell perquè tinga unes qualitats dignes»**, ha assenyalat Moreno, que apuntava també que **«en eixa línia va la intervenció de la Generalitat»**.

Per la seua banda, el vicepresident segon ha agraït a l'alcalde i al conjunt de la Corporació la disposició en tot allò relacionat amb les polítiques d'habitatge i el seu arrelament al territori. **«La nostra és sempre una perspectiva municipalista i tenim amb l'Ajuntament de Sagunt una aliança estreta i que camina sempre en benefici de la ciutadania»**, ha manifestat Illueca.

![](/media/ka3d5yys/c3_planintervencionintegralsosteniblebaladreii_img_6960.jpg?width=850&height=566.9886363636364)

En este sentit, s'ha referit als treballs iniciats com una intervenció **«important»** i **«transcendent»** dins de les diferents que té previstes la conselleria que dirigix o que ja està desenvolupant amb el Consistori. **«Parlem de millorar les condicions de vida de moltes famílies, de rehabilitar espais comuns, de millorar seguretat i l'eficiència energètica i, en definitiva, de contribuir a una millora de la convivència i de la cohesió social en el municipi»**, ha explicat el vicepresident i conseller. **«Es veu molt clara la voluntat dels poders públics de garantir el dret a l'habitatge enfront de qualsevol altra consideració»**, ha agregat.

![](/media/mu2hrlh4/c4p_planintervencionintegralsosteniblebaladreii_img_6969.jpg?width=400&height=267)La rehabilitació consistirà en la reparació dels elements comuns dels edificis i en la millora energètica d'estos. Amb caràcter previ a la visita, el vicepresident ha mantingut una reunió de treball amb l'alcalde, l'edil d'Habitatge i el tinent d'alcalde de Baladre. Així mateix, Illueca ha signat en el llibre d'honor de l'Ajuntament.

D'altra banda, l'alcalde ha agraït a la conselleria esta i altres iniciatives com ara la intervenció per a paralitzar el desnonament de l'edifici de La Pinaeta i els **«esforços»** en Baladre I **«assegurant sempre eixe dret constitucional a l'habitatge que és imprescindible»** per a la societat. Héctor Illueca ha destacat també projectes posats en marxa en el municipi com l'oficina de la Xarxa Xaloc, que oferix un servici integral d'informació i assessorament en matèria d'habitatge.

![](/media/bwplvlx1/c5_planintervencionintegralsosteniblebaladreii_img_6979.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/visita-vicepresident-segon-generalitat-pla-intervencio-integral-sostenible-baladre-ii-2022-05-31/ "Facebook")
*   [](http://twitter.com/share?url=https://aytosagunto.es/va/actualitat/visita-vicepresident-segon-generalitat-pla-intervencio-integral-sostenible-baladre-ii-2022-05-31/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-vicepresident-segon-generalitat-pla-intervencio-integral-sostenible-baladre-ii-2022-05-31/ "Linked In")
*   [](mailto:?body=https://aytosagunto.es/va/actualitat/visita-vicepresident-segon-generalitat-pla-intervencio-integral-sostenible-baladre-ii-2022-05-31/)